Okresná prokuratúra Brezno 
Boženy Němcovej 3, 977 31 Brezno 	

Sp. zn. : 1 Pv 518/11/6603	Brezno, 14.8.2012
EEČ : 2-46-71-2012

U Z N E S E N I E

Trestná vec:	obvinený XXXXX 
Zločin:	Týranie blízkej osoby a zverenej osoby podľa § 208 odsek 1 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Brezno
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX

lebo obvinený nebol v čase činu pre nepríčetnosť trestne zodpovedný
Odôvodnenie:
	Vyšetrovateľ OR PZ, OKP, OVK Brezno uznesením č. ORP-455/OVK-BR-2011 zo dňa 04.11.2011 podľa § 199 ods. 1 Tr. por. začal trestné stíhanie a dňa 15.05.2012 podľa § 206 ods. 1 Tr. por. vzniesol obvinenie XXXXX pre zločin týrania blízkej a zverenej osoby podľa § 208 ods. 1 písm. a/ Tr. zák. na tom skutkovom základe, ako je to uvedené vo výrokovej časti predmetného uznesenia. 

V priebehu prípravného konania vyšetrovateľ do spisového materiálu zabezpečil zápisnicu o trestnom oznámení poškodenej XXXXX, zápisnicu o výsluchu obvineného, zápisnice o výsluchu svedkov vrátane svedkyne - poškodenej, znalecký posudok na posúdenie duševného stavu obvineného, znalecký posudok pre posúdenie závislosti obvineného od alkoholu a ďalší dôkazový materiál.

Obvinený XXXXX využil svoje právo a ku skutku nevypovedal.

Svedok - poškodená XXXXX v podstate uviedla, že býva v rodinnom dome v XXXXX so svojim manželom XXXXX a adoptívnou dcérou XXXXX. Posledných 10 rokov obýva jednu izbu v podkroví nakoľko jej manžel býva často pod vplyvom alkoholu, hráva na automatoch, neprispieva na domácnosť a v podstate sa vôbec nestará o domácnosť, t.j. neprispieva finančne na chod domácnosti. Keď sa s ním stretne, vždy jej nadáva a preto sa mu snaží vyhýbať. V posledných 10 rokoch ju pod vplyvom alkoholu niekoľkokrát fyzicky napadol, za čo bol aj v minulosti odsúdený. Naposledy  sa tak stalo 24.10.2011, kedy za ňou prišiel do podkrovia, kde jej nadával  a snažil sa dostať do izby cez zamknuté dvere, čo sa mu však nepodarilo a neskôr sa ukľudnil. Jeho agresivitu pred verejnosťou tajila, nakoľko sa hanbila riešiť rodinné problémy. Konaním obvineného jej bola spôsobená psychická trauma, iná materiálna škoda jej spôsobená nebola. Podľa jej názoru je jej manžel chorý a nevie sa o seba postarať a bolo by preto vhodné, aby sa ústavne liečil. 

Ku skutku boli vypočutí aj svedkovia XXXXX, ktorá v podstatnej miere potvrdila výpoveď poškodenej. 

Svedok XXXXX odmietol vypovedať. 

Pre posúdenie duševného stavu obvineného bol na príkaz sudcu pre prípravné konanie Okresného súdu Brezno č. k. 0Tp 363/2012 vypracovaný znalecký posudok znalcami z odboru zdravotníctvo a farmácia, odvetvie psychiatria, z ktorého záverov vyplýva, že u obvineného znalci zistili prejavy organického psychosyndrómu stredne ťažkého stupňa. Znalci u obvineného nezistili prejavy alkoholizmu ani patologického hráčstva v zmysle choroby. V čase spáchania činu boli na podklade prítomnosti organického psychosyndrómu jeho ovládacie schopnosti prakticky vymiznuté a jeho rozpoznávacia schopnosť významne znížená až na hranici vymiznutia. Záťažové situácie obvinený rieši stupňujúcou sa agresivitou, verbálnou a fyzickou. Pri uvedenom ochorení môže dochádzať k vyostreniu prakticky každej aj spočiatku indiferentnej situácie do stresovej. Na základe uvedeného existuje riziko opakovania sa agresívnych prejavov a jeho stav je z hľadiska psychiatrického potenciálne nebezpečný pre spoločnosť. Preto znalci navrhujú uložiť mu ochranné psychiatrické liečenie ústavnou formou. 

Podľa § 23 Tr. zák. kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin zodpovedný, ak tento zákon neustanovuje inak.

Nakoľko zo záverov znaleckého posudku pre posúdenie duševného stavu obvineného jednoznačne vyplynulo, že obv. XXXXX v čase spáchania skutku trpel a v súčasnosti aj naďalej trpí duševnou poruchou /stredne ťažkým organickým psychosyndrómom/. V čase spáchaného činu pre duševnú poruchu preto nemohol rozpoznať jeho protiprávnosť a ani nemohol ovládať svoje konanie.

Podľa § 215 ods. 1 písm. e) Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

Vzhľadom na vyššie uvedené skutočnosti som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martin Hronec
prokurátor